[pic] | KOMISIJA EVROPSKIH SKUPNOSTI |

Bruselj, 07.09.2006

COM(2006) 482 konč.

POROČILO KOMISIJE SVETU IN EVROPSKEMU PARLAMENTU

Posebna upravna regija (PUR) Hongkong: Letno poročilo za leto 2005 {SEC(2006) 1098}

POROČILO KOMISIJE SVETU IN EVROPSKEMU PARLAMENTU

Posebna upravna regija (PUR) Hongkong: Letno poročilo za leto 2005

Leto 2005 je bilo za Hongkong pomembno:

- Hongkong je v skladu z ustavo in načelom „Ena država, dva sistema“ še naprej užival visoko stopnjo samostojnosti. Vendar pa sta najpomembnejša politična in ustavna dogodka iz leta 2005 vzbudila nekaj pomislekov;

- Gospodarstvo Hongkonga je pokazalo visoko gospodarsko rast in prvič po letu 1997 ponovno vzpostavilo uravnovešen proračun;

- Leta 2005 so se okrepili in poglobili tudi dvostranski odnosi med Hongkongom in EU. Predsednik Barroso je julija obiskal Hongkong.

Politični in ustavni dogodki

10. marca 2005 je CH Tung ponudil odstop z mesta glavnega upravitelja vlade PUR. Zamenjal ga je bivši glavni sekretar Donald Tsang. Tung je igral pomembno vlogo kot prvi glavni upravitelj Hongkonga. Evropska komisija je bila z njim in njegovo vlado v dobrih delovnih odnosih in izraža svojo zahvalo. Tsang je bil za drugega glavnega upravitelja Hongkonga izvoljen 21. junija. Komisija izraža Tsangu čestitke in se veseli dela z njim ter nadaljevanja in okrepitve sodelovanja med EU in Hongkongom.

V Hongkongu se je na veliko razpravljalo o tem, ali naj novi glavni upravitelj ostane na položaju cel petletni mandat ali le preostanek mandata prejšnjega glavnega upravitelja. Tsang je v nasprotju s prejšnjim stališčem vlade PUR napovedal, da bo novi glavni upravitelj na tem položaju le dve leti, preostanek Tungovega mandata. Tsang je zato zaprosil za pojasnilo Stalnega odbora Nacionalnega ljudskega kongresa (NLK), ki je to stališče potrdil. Zaradi izrazitega nasprotovanja prvotni Tsangovi odločitvi in zatekanja k pojasnilu NLK so številni pandemokrati in pravna združenja menili, da gre za rušenje načela „Ena država, dva sistema“ in visoke stopnje samostojnosti Hongkonga.

Komisija priznava moč Stalnega odbora NLK, da pojasni ustavo. Meni pa, da je treba to moč uveljavljati previdno in uravnovešeno v skladu z visoko stopnjo samostojnosti in pravosodne neodvisnosti Hongkonga.

Drugi pomemben ustavni dogodek leta 2005 je bila zavrnitev predloga (ki temelji na končnem poročilu Projektne skupine za ustavni razvoj) za nove postopke izbiranja glavnega upravitelja leta 2007 in Zakonodajnega sveta leta 2008 s strani Zakonodajnega sveta. O predlogih se je v zadnjih mesecih leta 2005 na veliko in javno razpravljalo. Pandemokratični zakonodajalci in drugi so kritizirali dejstvo, da za splošne volitve ni časovnega razporeda, povečanje števila imenovanih okrožnih svetnikov in sodelovanje imenovanih svetnikov pri volitvah glavnega upravitelja. Zato predloga nista prejela 40 glasov, potrebnih za sprejetje s strani Zakonodajnega sveta.

Komisija je to razpravo pozorno spremljala. Komisija izraža upanje, da bodo vlada PUR in člani stranke, naklonjene demokraciji, ohranili in okrepili svoj dialog ter si še naprej prizadevali za splošne volitve. Komisija še naprej podpira zgodnji in znaten napredek pri uresničevanju glavnega cilja – splošnih volitev v Hongkongu, ki jih določa ustava in so v skladu z željami prebivalcev Hongkonga.

Trgovina in gospodarstvo

Leta 2005 je pospešena rast Hongkonga z realno rastjo BDP, ki je dosegla 7,3 odstotka, presegla napovedi. V celoti gledano Hongkong že deset četrtletij zapored beleži trajnostni zagon gospodarske rasti. Posledično je bil prvič po predaji ponovno vzpostavljen uravnotežen proračun z manjšim presežkom, zabeleženim za poslovna poročila in konsolidirane bilance. EU in Hongkong ostajata še naprej pomembna in vse bolj povezana trgovinska partnerja: skupna dvostranska trgovina se je v letu 2005 povečala za 6,8 odstotka in dosegla 31 milijard EUR (podatki Eurostata).

Postopek gospodarskega povezovanja Hongkonga s celinsko Kitajsko se je še naprej krepil. Tretja faza Sporazuma o tesnejšem gospodarskem partnerstvu (CEPA III) med strankama je bila podpisana oktobra 2005. Sporazum CEPA III je razširil prost uvoz blaga na izdelke, ki so trenutno klasificirani kot izdelki hongkonškega izvora, in še bolj liberaliziral trgovino s storitvami. Vendar je tržni obseg v okviru sporazuma CEPA še naprej dokaj majhen (približno pet odstotkov celotnega izvoza Hongkonga na Kitajsko). Hongkonški gospodarski obeti so vse bolj odvisni od učinkovitega položaja in sodelovanja v regiji, s celinsko Kitajsko in zlasti z južno Kitajsko ter območjem delte reke Pearl.

Komisija pozdravlja dejstvo, da je vlada PUR ustanovila Odbor za pregled konkurenčne politike (ki naj bi svoje delo končal do sredine leta 2006). Komisija še naprej spodbuja vlado PUR, da razmisli o splošnem zakonu o konkurenci, katerega bi podpiral neodvisen organ za konkurenco in bi skušal zagotoviti enake možnosti dostopa tako obstoječim kot tudi novim udeležencem hongkonških trgov. Komisija pozdravlja tudi zavzemanje vlade PUR za varstvo pravic intelektualne lastnine. Nedavni ukrepi za boj proti lokalni piratski produkciji so učinkoviti. Toda Komisijo še naprej skrbijo pretovarjanje piratskega in ponarejenega blaga preko Hongkonga v EU, neprimerna zaščita farmacevtskih patentov v okviru sedanjega sistema registracije in dejstvo, da se kitajska podjetja v Hongkongu prijavljajo pod imeni, ki so enaka ali podobna imenom tujih podjetij.

Odnosi med EU in Hongkongom

Leta 2005 je bilo veliko pomembnih uradnih stikov, tudi tistih na visoki ravni, kar dokazuje, da Komisija podpira in si prizadeva za krepitev dvostranskih odnosov. Komisarja Mandelson in Kovacs sta bila v Hongkongu na dvostranskih srečanjih (prvi aprila, drugi novembra), pod vodstvom komisarjev Mandelsona in Fischer-Boel pa je 150-članska delegacija EU, v kateri so bili tudi uradniki Evropskega parlamenta, decembra sodelovala na šesti ministrski konferenci STO, na kateri so uspešno nadaljevali pogajanja Razvojne agende iz Dohe.

Predsednik Barroso je 18. julija 2005 obiskal Hongkong. V skupni izjavi, ki sta jo dala s Tsangom, sta se strinjala, da „morata Hongkong in Evropska unija razvijati, razširjati in poglabljati sodelovanje na področjih skupnega interesa“. Nadaljnje praktične predloge za dosego tega namerava Komisija predstaviti v sporočilu leta 2006.

Priloga tega poročila podrobno prikazuje analizo Komisije in obsega politične dogodke, ustavni razvoj, gospodarstvo, vprašanja trgovine in odnose med EU in Hongkongom (Delovni dokument služb Komisije SEC(2006) 1098).